Vrae oor Airwolf-ster se ‘geheime’ afsterwe‘n Jong Jan-Michael Vincent toe hy die ster van die televisiereeks “Airwolf” was. Dié foto is in September 1986 geneem. (Foto: AP Photo/Nick Ut, File) Aanhangers krap steeds kop waarom die nuus oor die dood van Jan-Michael Vincent, die ster van die destydse televisiereeks Airwolf, eers byna ŉ maand ná sy afsterwe aan die lig gekom het. TMZ was die eerste om oor Vincent se dood te berig, maar sê dit is onduidelik hoekom die nuus nou eers bekend geword het. Vincent het reeds op 10 Februarie in die ouderdom van 73 gesterf. Volgens ŉ doodsertifikaat is die voormalige televisiester in ŉ hospitaal in Asheville, Noord-Carolina, aan ŉ hartaanval dood. Die doodsertifikaat is deur ŉ dokter onderteken om te bevestig dat hy aan natuurlike oorsake gesterf het en daarom is geen nadoodse ondersoek gedoen nie. Talle versoeke om kommentaar van Vincent se familie oor hoekom sy dood so lank geheim gehou is, het onbeantwoord gebly. Vincent is in 1945 in Denver, Colorado, gebore en het in verskeie rolprente gespeel, insluitend The Mechanic in 1972 en Hooper in 1978. In 1983 was hy te sien in die mini-televisiereeks Winds of War waarvoor hy ŉ Golden Globe-nominasie ontvang het. Hy was egter veral bekend vir sy rol in die aksie-avontuur-reeks Airwolf wat talle seisoene lank op die televisie was nadat dit in 1984 begin het. Vincent het die rol van Stringfellow Hawke vertolk, ŉ geharde vlieënier wat ongelooflike lugtoertjies in sy helikopter kon uitvoer, maar ook ŉ sagte kant gehad en tjello gespeel het. Jan-Michael Vincent was in sy jong dae ‘n hartebreker wat die skoner geslag gaande gehad het. Hier is hy in Junie 1984 tydens ‘n onderhoud in Hollywood, Kalifornië. (Foto: AP Photo/Wally Fong, File) Vincent het in sy jongdae die skoner geslag gaande gehad. In die laat 1970’s het die hartebreker selfs ŉ plek losgeslaan op kosmetiese chirurge se “Tien beste neuse”-lys. Sy aantreklikheid en beroemdheid is egter by tye oorskadu deur sy persoonlike lewe. In 1997 het hy skuldig gepleit op ŉ aanklag van dronkbestuur wat hom met ŉ gebreekte nek gelaat het. Deel van sy vonnis was om ŉ rehabilitasieprogram te voltooi. In die 1980’s was hy ook betrokke by kroeggevegte, waarvoor hy ook in die beskuldigdebank beland het. In 1986 is hy aangekla van aanranding op ŉ vrou, maar hy is op dié aanklag vrygespreek. In 2000 is hy tot 60 dae tronkstraf gevonnis nadat hy erken het hy het vorige borgtogvoorwaardes oortree deur dronk in die openbaar te wees en sy destydse vriendin aan te rand. Die nuus oor sy dood is vandeesweek met groot skok en hartseer begroet en duisende destydse aanhangers van Airwolf het op sosiale media hul herinneringe oor die gewilde reeks gedeel.